Kolmas onnistunut metron koeajopäivä on nyt takana, HKL tiedottaa.

Kauan odotetun länsimetron avaus on taas askelen lähempänä.

Helsingin liikennelaitos HKL kertoo tiedotteessaan (siirryt toiseen palveluun), että kolmas onnistunut metron koeajopäivä on nyt takana ja näin ollen molemmat sen asettamat liikenteen alkamisen laatukriteerit on saavutettu. Kolmas onnistunut koeajo ajettiin eilen maanantaina.

Jo aiemmin HKL ilmoitti, että tekniset järjestelmät ovat toimineet yhtäjaksoisesti kahden viikon ajan häiriöttömästi.

Helsingin seudun liikenteen eli HSL:n toimitusjohtaja Suvi Rihtniemi sanoo tiedotteessa, että "päätös metron matkustajaliikenteen aloittamisesta voidaan tehdä pian".

– Länsimetron osuuden avaaminen henkilöliikenteelle on entistä lähempänä. Ollaan todella lähellä, Rihtniemi sanoo Ylelle.

3 askelta länsimetroon Asema- ja tekniset järjestelmät toimivat kaksi viikkoa yhtäjaksoisesti häiriöttä – valmista viime viikolla. Kolme onnistunutta metron koeajopäivää – valmista eilen. Viimeiset länsimetron osuudella jäljellä olevat työt – valmista tämän viikon aikana?

Loppujen länsimetron osuudella jäljellä olevien töiden on tarkoitus valmistua tämän viikon aikana, tiedotteessa kerrotaan. Länsimetron hallinta siirrettiin lokakuun alussa Länsimetro-yhtiöltä HKL:lle "niin sanotusti puuttein", HKL:n toimitusjohtaja Ville Lehmuskoski sanoi tuolloin.

Rihtniemen mukaan HSL voi päättää matkustajaliikenteen aloituksesta heti, kun viimeisetkin työt ovat valmiita. Käytännössä tämä on mahdollista jo ensi viikon alussa.

– Sen jälkeen HSL tarvitsee vajaan viikon, että saamme kaiken siihen kuntoon, että matkustajat voivat tulla metroon, Rihtniemi kertoo. Tämä tarkoittaa esimerkiksi opastuksia asemille.

Länsimetro jatkaa metroliikennettä Helsingin Ruoholahdesta Espoon Matinkylään. Rihtniemi toteaa tavoitteen olevan, että metro kulkee marraskuun aikana.